google/wiki40b huggingface dataset:
Listeeriabakter

Patoloogia

Listeeriabakterite 13 serotüüpi võivad listerioosi põhjustada. Erinevad serotüübid põhjustavad loomade ja lindude organismides erineva raskusastmega haiguslikke seisundeid.
Inimesed nakatuvad peamiselt toiduainetega, kas nakatunud lindude, kalade, loomade, lihatoodete või kanamunade ja lehmapiima kaudu ning nakatunud inimestega kokku puutudes, aga ka taimsete toiduainete ja koduloomade ning kodus peetavate lemmikloomade kaudu.

Ajaloolist

Listeeriabakterit kirjeldas esimesena aastal 1926 E. G. D. Murray kuue noore jänese äkksurmaga seotut ning pani organismile nime Bacterium monocytogenes. Pirie muutis 1940. aastal perekonna nimeks Listeria.
Kõrkküla kivirist

Kõrkküla kivirist on paekivist rist Lääne-Viru maakonnas Viru-Nigula vallas Kõrkkülas Tallinna-Narva maantee vasakus ääres.
Paekivist raidkirjadega rist püstitati tee äärde, siin 1590. aastal surma saanud vene bojaari Vassili Rosladini mälestuseks.
Pariisi krahv

Pariisi krahv oli Pariisi lähiümbruse valitseja tiitel. Krahv Odo valiti 888., Robert  922. ja Hugues Capet 987. aastal Lääne-Frangi (Prantsusmaa) kuningaks. 1838. aastal nimetas Louis-Philippe I oma pojapoja Philippe'i Pariisi krahviks ja nüüd kasutavad seda Orléans'id dünastilise tiitlina. Praegune Pariisi krahv (alates 2019. aastast) on Jean.
Jumestuskunstnik

Eestis esindatud jumestustoodete ja -kosmeetikafirmasid

ARTDECO, Juvena, Shiseido, Kanebo, De Klie, Kenzoki, Max Factor, Rimmel, Revlon, Sampar, Maybelline, Yves Rocher, Clinique, Lumene, Isadora, Elizabeth Arden, Methode Jeanne Piaubert, La Prairie, Dior, Givenchy, Chanel, Yves Saint Laurent, Clarins, Darphin, Lancaster, Guerlain, Lancôme, Manhattan, The Body Shop, Biotherm, Armani, Estée Lauder Inc., Nivea, Pupa, Gosh, Carita, Collistar, Eisenberg, Avon Products, Bourjois, L'Oréal, Sisley, Jane Iredale, Kryolan, Cinema Secrets, Joe Blasco, Make Up Store, M∙A∙C
Vana-Salatsi mõis

Vana-Salatsi mõis ehk Vecsalaca mõis (saksa keeles Alt-Salis, läti keeles Vecsalacas muiža) oli rüütlimõis Liivimaal Volmari kreisis Salatsi kihelkonnas. Tänapäevase haldusjaotuse järgi jääb mõisakompleks Salatsi piirkonda Salatsi valla Vecsalaca küla maadele.
Mõisa omanikele kuulus (koos Uue-Salatsi mõisa omanikega) Salatsi kihelkonnas patronaadiõigus, kaaspatrooniks oli Ķirbiži mõisa omanik.

Ajalugu

Mõis kujunes Salatsi piiskopilinnuse maadele, mis läksid hiljem Poola kuningate valdusesse. Mõisale pandi alus 1564. aastal, mil 3. veebruaril Poola kuningas Zygmunt II August rentis Salatsi linnusele kuuluvad kaks küla 4000 taalri eest oma sekretärile Justus Claudius Clodtile, kes need omakorda 13. veebruaril 1565 müüs 2000 taalri eest Thomas von Embdenile.
1596. aasta 2. augustil müüs Embden oma valdused Kuramaa hertsogi kantslerile Georg von Tiesenhausenile juba 22 000 taalri eest.
1625 läänistas Rootsi kuningas Gustav II Adolf kogu Salatsi lossipiirkonna oma riiginõunikule Peter Banérile, kelle pojad müüsid selle omakorda 23. juulil 1653 Riia raehärrale Michael von Diepenbrockile, kelle järglased selle mõisate reduktsiooni käigus jälle kaotasid.
Reduktsiooni ajal kuulus mõis kahele vennale. Selle sai tagasi Werner von Diepenbrocki tütar, kes abiellus esmalt von Dannensterniga, seejärel parun Jonsteniga. Tolle surma järel aastal 1738 jagati mõis kaheks, lese omandiks kujunes  Uue-Salatsi mõis. Tema viimane abikaasa oli aga Medem ja see mõis kuulus mõlemale abikaasale. Aastal 1750 läks mõis Fersenite valdusesse.
Gustav Wilhelm von Ferseni surma järel usaldas tema lesk mõisa oma venna ja õe hoolde. Aastal 1853 müüsid õe pärijad mõisa 90 000 rubla eest Maximilian Behaghel von Adlerskronile, kes esindas kaardiväeporutšik Adolf Pilar von Pilchaud. See ostis Heinaste mõisalt Emmashöhe karjamõisa ümbruskonna ja veel veidi metsamaid. Aastal 1870 müüs ta mõisa edasi Conrad Friedrich Gottlieb von Brockdorff-Ahlefeldtile.

Mõisa suurus

Bienenstammi andmetel oli mõisa suurus 1816. aastal (koos Kliķi mõisaga) 12 ja 1/8 adramaad, sellele allus 419 mees- ning 513 naishinge. Aastal 1641 oli mõisa suurus koos Kliķi ja Uue-Salatsi mõisaga 22 ja 3/4 adramaad. Hiljem arvestati mõisa pindala ikka koos Kliķi mõisaga. Aastal 1688 oli mõisade suurus 13 ja 1/2 adramaad, aastal 1734 oli adramaid 8 ja 1/2, aastal 1757 aga 14 ja 1/2. Aastal 1823 oli mõisade suurus 12 ja 1/2 adramaad. Aastal 1836 oli adramaid 12 ja 1/20. 1881. aastal oli mõisamaa suurus  22 ja 15/60, talumaa oli 15 adramaad.

Karjamõisad

Aastal 1816 kuulus mõisale kaks karjamõisa:  Fersenhof ja Karra.
Thompson Clarke

Thompson M. Clarke (27. märts 1928 Cleveland – 29. märts 2012 Berkeley) oli USA filosoof.
Ta sai doktorikraadi Harvardi ülikoolist 1962 ning oli hiljem California Ülikooli (Berkeley) professor.
Leinefelde-Worbis

Transport

Leinefelde raudteejaam asub Halle–Hann. Mündeni ja Gotha–Leinefelde raudteedel.

Karude varjupaik

Aastast 1997 on Worbis tuntud oma karude varjupaiga Alternativer Bärenpark Worbis poolest, mida haldab Saksamaa loomade heaolu organisatsioon Aktion Tier – Menschen für Tiere (varem Deutsches Tierhilfswerk).

Inimesi

Leinefeldes sündis Johann Carl Fuhlrott, Neandertali inimese avastaja.
Worbises sündisid Londoni kasutatud raamatute müüja ja kirjastaja Bernard Quaritch (1819-1899) ning Saksamaa poliitik, jurist ja tsiviilõiguse notar Barbara Saß-Viehweger (sündinud 1943).
Georg Christoph Fuhrmann

Isiklikku

Tema äi Georg Friedrich Schultz oli Lääne-Nigula Püha Nikolause koguduse õpetaja; naise vanaisa Georg Schultz oli Ridala Püha Maarja Magdaleena koguduse õpetaja, naise teine vanaisa Daniel Vick oli Haapsalu Püha Johannese koguduse abiõpetaja. Väimees Georg Simon Everth oli Kodavere Mihkli koguduse ja Alatskivi koguduse õpetaja.
Kompositsioonimeetod

Kompositsioonimeetod ehk kompositsioonitehnika on muusikas õpetus, kunst ja oskus muusikaliste objektide muutmiseks, organiseerimiseks ja seostamiseks. Helilooja ehk komponist loob heliteose ehk kompositsiooni ühe või mitme kompositsioonimeetodi abil.
Nii nagu muutub muusika, muutuvad ka kompositsioonimeetodid. Kui näiteks 19. sajandi helilooja tegeles selliste mõistetega nagu duur-moll-süsteem, tonaalsus või muusika taktilis-meetriline jaotus, siis 20. sajandi heliloojad on tegelnud näiteks elektrooniliste tämbrite, müra, muusika seriaalse organiseerimise, muusikaliste parameetrite või minevikumuusika dekonstrueerimisega.
Muusika kompositsioonimeetodi ülesandeks on üldiselt tagada muusika käsitöönduslik kvaliteet, detailide ja terviku sobivus, aga ka muusika "tõesus", läbipaistvus, defineeritavus ühiskonna jaoks. Kompositsioonimeetodi sellist rolli on ka kritiseeritud. Näiteks Arnold Schönberg on pidanud uudsest kompositsioonimeetodist tähtsamaks uudset kõla: "Ein neuer Klang ist ein unwillkürlich gefundenes Symbol, das den neuen Menschen ankündigt [---]" (Uudne kõla on tahtmatult avastatud sümbol, mis kuulutab ette uut inimest [---])

Muusika kompositsioonimeetodite ja kompositsioonitehniliste operatsioonide loend

– aknatehnika (la forma a finestre)
– akumulatsioon
– aleatoorika 
– algoritmiline komponeerimine
– arranžeerimine
– augmentatsioon
– burdoon
– cantus firmus
– destruktsioon
– difusioon
– diminutsioon
– divisioon
– dodekafoonia
– ekstrapolatsioon
– enesehävitus
– faasinihe
– figureerimine
– filtratsioon
– geneetiline algoritm
– grupikompositsioon
– hokett
– imitatsioon
– interpolatsioon
– inversioon
– isorütmika
– juhtmotiivitehnika ( Leitmotiv-Technik)
– kollaaž 
– kontrapunkt
– kontsentreerimine
– kumulatiivne seadmine (cumulative setting)
– kõlavärvimeloodia
– laenamine
– laiendatud parafraas (extended paraphrase)
– maskimine
– meeleolutehnika (mood-technics)
– metamorfoos
– mikropolüfoonia 
– miksimine
– mimikri
– modelleerimine
– modifikatsioon
– momentvorm
– mosaiik (patchwork)
– multiplikatsioon
– muusikaline kirjeldus (underscoring)
– muusikaline täringumäng
– organum
– orelpunkt
– orkestratsioon
– ornamenteerimine
– ostinato
– parafraseerimine
– peegeldus
– permutatsioon
– popurrii (medley)
– programmiline tsiteerimine (programmatic quotation)
-quodlibet
– repetitsioon
– retrograad
– rotatsioon
– saturatsioon
– seadmine
– selektsioon
– serialiseerimine
– stilistiline allusioon
– tiiskant
– transformeerimine
– transponeerimine
– tropeerimine
– tsirkulatsioon
– varieerimine
– varjatud polüfoonia
– vormelkompositsioon
Ministeriaal

Ministeriaal oli Lääne-Euroopas suurfeodaali teenija, kelle kohustuste hulka võisid kuuluda majandus-, haldus-, sõjalised või õukondlikud küsimused. Ministeriaali tasuks võis olla mõni maavaldus või privileegid. Ministeriaalid kadusid 13.-14. sajandil, kui nad vabanesid suurfeodaalide sõltuvusest, ja ühtlasi sulandusid nad aadlisse.
Microsoft Silverlight

Ülevaade

Silverlighti rakendused on enamasti RIA (Rich Internet Application) tüüpi, sisaldades palju interaktiivset meediat – graafika, animatsioonid, videod, audio. Silverlighti rakenduste kasutajaliides on kirjeldatud XAML- (Extensible Application Markup Language) keeles ning rakenduse loogika arendatakse .NET raamistikus.
Reese Hoffa

Reese Hoffa (sündinud 8. oktoobril 1977 Evansis Georgia osariigis) on USA kergejõustiklane (kuulitõukaja). Maailmameister (2007).

Isiklikku

Reese Hoffa on 183 cm pikk ja kaalub 133 kg.
Tiit Kiken

Tiit Kiken (5. veebruar 1948 – 7. aprill 2012) oli eesti kitarrist.
Tiit Kiken mängis kitarri paljudes restoraniansamblites ja Eesti Raadio orkestris. Ta tegutses kitarriõpetajana ning tegi koostööd eesti klassikaliste ja džässmuusikutega.
Ta tegi kaasa plaadil "See maailm".
Nissi Vabadussõja mälestussammas

Nissi Vabadussõja mälestussammas on mälestussammas Harju maakonnas Saue vallas Riisipere aleviku Nissi asumis. Mälestussammas on tunnistatud riiklikuks kultuurimälestiseks.
Francisco Castellón Sanabria

Francisco Castellón Sanabria (1815 León  – 8. september 1855 León) oli Nicaragua jurist ja poliitik, 1854–1855 Nicaragua ülemdirektor.
Francisco Castellón Sanabria sündis aastal 1815 Leónis. Ta töötas seal juristina. Patricio Rivas määras ta oma valitsusse ministriks, kuid Pablo Buitrago taandas ta ametist. Aastal 1843 sai temast minister Manuel Péreze valitsuses. Aastal 1844 sai temast Nicaragua saadik Suurbritannias ja hiljem Prantsusmaal. Aastail 1851–1853 oli ta ministriks ka José Laureano Pineda Ugarte valitsuses.
Aastal 1853 seadis Nicaragua Liberaalne partei ta üles Fruto Chamorro vastaskandidaadina ülemdirektori valimistel. Ta küll kaotas valimised, aga liberaalid süüdistasid oma oponenti valimistulemuste võltsimises. Kui Chamorro seadis oma valitsuse sisse Granadas ja muutis ilma liberaalsete saadikute kohalviibimiseta põhiseadust ning kuulutas end presidendiks, sundis see mõjukamaid liberaale, kelle seas olid Francisco Castellón Sanabria, José María Valle ja Máximo Jerez, kuulutama välja oma valitsuse. Francisco Castellón Sanabria oli selle valitsuse ülemdirektor või, nagu teda ka nimetati, "demokraatliku Nicaragua president".
Ta alustas Fruto Chamorro vägede vastu sõjalist tegevust ja oli algul edukas, kuid Granada piiramine ebaõnnestus ja seejärel kaotasid liberaalid kontrolli nii Managua, Masaya kui ka Rivase üle. Nii palkas Castellón endale appi William Walkeri juhitavad väed, mis saabusid Nicaraguasse juunis 1855.
Francisco Castellón Sanabria suri septembris 1855 koolerasse.
Klasteranalüüs

Klasteranalüüs (inglise cluster analysis) on informaatikas objektide klastriteks rühmitamise ehk klasterdamise moodus.
Klasterdamine toimub objektide vahelist "kaugust", "lähedust" või "sarnasust" iseloomustavate parameetrite alusel. Klasteranalüüs on mitmemõõtmeline.
Klasterdada võib nii suvalisi objekte kui ka kindlat liiki objekte erinevatest aspektidest. Kui parameetriteks on vaatlusandmed (valimid), siis on klasterdamine seotud statistilise andmetöötlusega (inglise data clustering). Kui klasterdamine on hierarhiline, siis kattub see taksonoomiaga.
Klasteranalüüsi võtteid kasutatakse ka kujundite äratundmises (inglise pattern recognition), isokvantanalüüsis, masinõppes jm. Klasterdamine (inglise clustering) on uurimisandmete analüüsimise esmaülesanne.
Ivan Dratšov

Ivan Dratšov (10. mai 1921 Tuapse, Vene SFNV – 2. jaanuar 1989 Tallinn) oli Eesti võrkpallur ja võrkpallitreener.
1947 ja 1953 tuli ta Tallinna Kalevi meeskonnaga Eesti meistriks.
Gair rhydd

gair rhydd (kõmri keeles 'vaba sõna') on Cardiffi Ülikooli ametlik tudengileht. See on tasuta jagatav nädalaleht, mis ilmub alates 1972. aastast. Ajaleht on ingliskeelne, kuid sisaldab kõmrikeelset osa "Taf-Od".
Gair rhydd on võitnud mitmeid üliõpilasmeedia auhindu.
2003. aastast ilmub ajalehega koos kaks korda kuus meelelahutusajakiri Quench.
Tartu Ülikooli geoloogiamuuseum

Tartu Ülikooli geoloogiamuuseum on peamine geoloogiateemaline muuseum Eestis. 
Muuseum asutati aastal 1820. See asub Tartus Vanemuise 46.
Muuseumi esimene juhataja oli Moritz von Engelhardt.
Kropkuva

Kropkuva (kohalikus pruugis ka Kropkova; vene keeles Кробково) oli küla Võrumaal. 1977 liideti see küla Helbiga. Ajalooliselt jäi küla Setumaale Üle-Pelska nulka.
18. sajandil kuulus küla riigile ja allus Taeluva kogudusele.
Sollentuna vapp

Sollentuna vapp on Rootsi Stockholmi lääni Sollentuna valla vapp.
Vapp kehtestati 1946 tollasele Sollentuna alevile. See registreeriti Patendi- ja Registreerimisametis valla vapina 1974.
Vapi ametlik kirjeldus on: "Sinisel väljal kuldne palk, mida katavad kolm tulbana asetsevat punast viikingilaeva, mis seisavad rullidel ning varustatud kinnise sinise purjega, sinise draakonipeaga ning seitsme sinise kilbiga reelingul ning sinise vimpliga." (I blått fält en balk av guld, belagd med tre stolpvis ställda röda vikingaskepp, stående på rullar och försedda med beslaget blått segel, blå drakhuvuden och sju blå sköldar på relingen samt blå vimpel.)
Zuihitsu

Zuihitsu (随筆) 'nii nagu sulg liigub, sule järgimine' on jaapani kirjanduse žanr, milles kirjutatakse üles pähe tulnud mõtted. Kompositsioon on vaba, võimaldades hüppamist ühelt teemalt teisele. Sisse võib olla põimitud mälestusi, jutustusi, anekdoote, mõtisklusi ja aforisme. Seda žanrit on võrreldud esseega lääne kirjanduses (sõna zuihitsu tähendab tänapäeva jaapani keeles ka esseed).
Žanr oli levinud Edo ajastul.
Selle kolm tähtsamat teost on Sei Shōnagoni "Padjaraamat" (Makura-no sōshi; valmis 1002; žanri esimene teos), Kamo no Chōmei "Hōjōki" (1212) ja Kenkō "Jõudeaja võrsed" (Tsurezuregusa; ajavahemikul 1330–1332).
Kunda lubjakivimaardla

Kunda lubjakivimaardla on üleriigilise tähtsusega lubjakivimaardla, mis asub Lääne-Viru maakonnas Viru-Nigula vallas. Maardla pindala on 2382 ha.
Tootsa kihi paksus on keskmiselt 9,5 m, millest 3,0 m on ehitus- ja 6,5 m tsemendilubjakivi. Geoloogiliselt on see tootus kiht Ordoviitsiumi ladestu Kunda, Aseri, Lasnamäe ja Uhaku lademe lubjakivi. Maardla katendi paksus on kuni 5 m.
Maardlast on Eestis kaevandatud (nt 2002. aastal) nii tsemendi- kui ka ehituslubjakivi
Jaan Praks

Elulugu

Jaan Praks on talupidaja poeg ja Lea Praksi abikaasa.
Lõpetas 1956 Tartu 1. Keskkooli, 1961 EPA, 1968 aspirantuuri, veterinaariakandidaat (1969, EPA), väitekiri "Veiste babesioosi etioloogia, leviku ja tõrje küsimusi Eesti NSV-s", veterinaariadoktor (1996, EPMÜ), väitekiri "Piimalehmade automatiseeritud veterinaarse kontrolli printsiibid ning arendus südametalitluse analüüsi näitel". Täiendas end 1981 Harkovi Veterinaariainstituudis, 1986 Moskva Veterinaaria Akadeemias, 1992, 1995, 1997 Rootsi Põllumajandusteaduste Ülikoolis. Oli 1961–65 Pärnu sovhoosi peaveterinaararst, 1968–69 Balti Tsonaalse TU Veterinaarialabori veterinaararst, 1969–72 EPA patoloogilise anatoomia ja parasitoloogia kateedri vanemõpetaja, 1972–74 põllumajanduse industrialiseerimisee labori vanemteadur, 1975–79 patoloogilise anatoomia ja loomatervishoiu kateedri vanemõpetaja, 1979–94 dotsent, 1994–2002 EPMÜ teraapiainstituudi juhataja, ühtlasi 1995-2003 loomatervishoiu õppetooli juhataja, 1996–2003 professor, ühtlasi 1998–2001 loomaarstiteaduskonna prodekaan, 2003 emeriitprofessor, samast aastast toiduteaduse osakonna erakorraline teadur. Õpetanud parasitoloogiat, loomatervishoidu, piima ja piimasaaduste hügieeni, veterinaaria aluseid, veterinaariaprofülaktikat ja esmaabi, põllumajandusloomade käitumist.

Teadustöö

Uurimisvaldkond: parasitoloogia, loomatervishoid. Töid veiste babesioosist ning veiste ja lindude parasitoosidest, piimalehmade kohanemisest, veiste organismi reaktiivsusest. Ajakirja "Agraarteadus" toimetuskolleegiumi liige. Eesti Protozooloogide Ühingu, Eesti Loomaarstide Seltsi, Akadeemilise Põllumajanduse Seltsi ja Rahvusvahelise Loomatervishoiu Ühingu liige, aastast 1999 Läti Teadusnõukogu ekspert veterinaarmeditsiini alal. 145 teadustrükist.
Pooppuu

Kirjeldus

Pooppuu kasvab 6–8 meetri kõrguseks. 
Pooppuul on lihtlehed, mis sarnanevad tammelehtedega. Lehed on äärtelt hõlmised ja alt hallikasviltjad. Pooppuu õied on valged. Viljad on harilikust pihlakast suuremad ja punakamad. Oranžid viljad on söödavad.
Eestis kasvab pooppuu looduslikult Lääne-Eestis, mujale on teda istutatud.
Lemmi Oro

Lemmi Oro (sündinud 20. detsembril 1949 Põltsamaal) on Eesti riigiametnik ja omavalitsustegelane.
Lemmi Oro lõpetas 1974. aastal Tallinna Polütehnilise Instituudi majandusliku informatsiooni mehhaniseeritud töötlemise organiseerimise eriala. Aastatel 1992–1993 täiendas ta end Nordkircheni kõrgkoolis Fachhochschule für Finanzen Nordrhein-Westfalen Saksamaa maksuõiguse kursustel.
Aastatel 1972–1990 töötas Lemmi Oro Eesti Maaviljeluse ja Maaparanduse Teadusliku Uurimise Instituudi arvutuskeskuses. Aastatel 1990–1993 Riigi Maksuameti osakonnajuhataja asetäitja, 1993–1995 Tallinna Maksuameti direktori asetäitja, 1995–1999 Rahandusministeeriumi maksupoliitika osakonna juhataja asetäitja. Alates 2000. aastast  Rahandusministeeriumi maksupoliitika osakonna juhataja.
Alates 1993. aastast Saku vallavolikogu liige (alates 1996 valimisliit Kodu nimekirjas), vallavolikogu esimees 1999–2002 ja 2005–2009, alates 2013 revisjonikomisjoni esimees.
Kergemeelsus

Kergemeelsus ettevaatamatuse liigina tähendab seda, et teo toimepanija peab küll võimalikuks, et mõni süüteokoosseisus sätestatud element (näiteks teise inimese surm) võib saabuda, kuid loodab tähelepanematuse või kohusetundetuse tõttu seda vältida. Kaudsest tahtlusest eristub kergemeelsus just tahte puudumine tagajärje saabumise osas. Kohtupraktikast tulenevalt on kergemeelsusega  tegemist siis kui teo toimepanija lootus reaiseerunud tagajärge vältida põhines konkreetsele faktilisele asjaolule (nt varasem isiklik kogemus, teo laad jms).
Süüteo-, sealhulgas kuriteokoosseis jaguneb objektiivseks ja subjektiivseks koosseisuks. Koosseisu täitmine tähendab nii objektiivse kui subjektiivse koosseisu täitmist. Subjektiivses koosseisus kirjeldatakse teo toimepanija tahet ja arusaamist teost. Ettevaatamatusena käsitletakse kergemeelsust ja hooletust. Ettevaatamatus nagu ka tahtlus karistusõiguses väljendab teo toimepanija tahet ja arusaama teost ning on süüteo, mh kuriteo, subjektiivse koosseisu üks element.
Belfasti raekoda

Belfasti raekoda (inglise keeles Belfast City Hall, ulsteri-šoti keeles Bilfawst Citie Haw,  iiri keeles Halla na Cathrach Bhéal Feirste) on Belfasti linnavalitsuse avalik peahoone Donegall Square ääres.

Arhitektuur

Põhja-Iirimaa pealinnas Belfastis asuv ehitis, mis tarindati aastatel 1898–1906 arhitekt Alfred Brumwell Thomase projekti järgi, valmis uusbarokses stiilis. Põhjakaarde suunatud peasissekäiguga raekoda eraldas tähelepanuväärselt kesklinna kommerts- ja ärikvartalid.
Andrus Murumets

Andrus Murumets (sündinud 20. juulil 1978 Üksnurmes Saku vallas) on eesti rammumees.
Ta on osalenud võistlusel "Maailma tugevaim mees" (inglise World's Strongest Man).
Ta on võitnud ürituse Eestimaa Rammumees aastatel 2002-2007 ja 2009.
Glehni pargi allikad

Glehni pargi allikad (ka: Nõmme-Mustamäe astangu allikad) on rühm allikaid, mis asuvad Glehni pargis Vana-Mustamäe asumis Tallinna Nõmme linnaosas. Allikad on koos pargiga looduskaitse all, kuuludes Nõmme-Mustamäe maastikukaitseala koosseisu.

Asukoht

Allikad asuvad Rõõmuallika metsas Mustamäe nõlva all Tähetorni ja Lossi tänava vahelisel alal.

Loodus

Allikate vesi pärineb Nõmme liivikutest. Seetõttu oleneb vee kvaliteet sellest, kui palju imbub Nõmmel heitvett liiva. Kevadel avaneb kuni 24 allikat (neist suurim Rõõmuallikas), millest suvel tegutseb 10–12. Allikate vooluhulk on 1–3 l/s, suurimal – Rõõmuallikal kuni 10 l/s. Ojakesed suubuvad valdavalt Mustamäe basseini. Läänepoolsema vesi neeldub Mäepealse tänava lähistel Kivinuka karstialal. Osa jõuab ka Harku järve

Elukeskkond

Allikalisel alal kasvab 50–80-aastane must lepp ja kask.

Ajalugu

Ajalooliselt olid allikad Iisaku (nimetatud ka Kadaka, Kadakaküla ja Soone) oja lätteks, mis 150–200 aastat tagasi läbis praeguse Vana-Mustamäe piirkonnas asunud suvilate piirkonda ning võttis seal järsu suuna Kadaka küla vana (tänane Kadaka tee piirkond) tuumiku suunas.
20. sajandi algul rajas Nikolai von Glehn Iisaku lätete kohale tiigid, ühendas need kanalitega ning piiras sügava kanaliga ka perekonna matmispaiga.
Glehni pargi allikate vett kasutati Nõmmel joogiks veel 1994. aastal.

Looduskaitseobjekt

Glehni pargi allikad on looduskaitseobjekt, mis on kaitse alla võetud Tallinna Linnavalitsuse määrusega nr 238 27. novembrist 1992. Keskkonnaministri 22. märtsi 2002. aasta määrusega nr 15 määrati Glehni pargi allikate ja sh Rõõmuallika kaitsetsooniks 35 m.
Amélie Nothomb

Amélie Nothomb (sündinud 9. juulil 1966 Etterbeekis) on Belgia kirjanik. Tema emakeel on prantsuse keel.
Eesti keeles on temalt ilmunud neli romaani: „Jumala lapsepõlv“, „Jahmatus ja värinad“, „Armastuse sõda“ ning "Sinihabe".

Elu ja looming

Nothombide perekond kuulub Belgia aristokraatide hulka ning mitu suguvõsa liiget on olnud tunnustatud poliitika- ja kultuuritegelased. Et Amélie Nothombi isa, parun Patrick Nothomb, oli suursaadik, viibis Amélie nooruses USA-s ning Jaapanis, Hiinas ja teistes Aasia riikides. Belgiasse asus ta elama alles 17-aastaselt. Ta õppis Brüsseli ülikoolis Université libre de Bruxelles romaani filoloogiat.
Nothombi esimene romaan, 1992. aastal avaldatud "Hygiène de l'assassin", koosneb peaaegu täielikult dialoogidest. Kohati ülekuulamist meenutavate dialoogide osapoolteks on üks Nobeli auhinnaga tunnustatud kirjanik ja ajakirjanikud. Alates 1992. aastast on Nothomb avaldanud ühe raamatu aastas ehk ühtekokku 20 teost, mida on tõlgitud 37 keelde.
Osale kirjanikest ei anna Nothombi raamatute edu rahu ning nad arvavad, et nii Nothombi ekstsentrilisuse kui ka omapärase kirjutamisstiili peaeesmärgiks on müügiedu.
Oma raamatutes "Métaphysiques des tubes" („Jumala lapsepõlv“), "Le Sabotage amoureux" („Armastuse sõda“), "Biographie de la faim" ja "Ni d'Ève ni d'Adam" jutustab Nothomb oma lapsepõlvest, mida iseloomustas katkematu kolimine. Lapsena Jaapanis elades oli Nothombi guvernant Nishio-San talle justkui teiseks emaks. Seetõttu elas Nothomb Jaapanist lahkumist raskelt üle ning pidas Hiinasse elama asumist paguluseks. Ka perekonna edasisi ümberasumisi nägi Nothomb ühelt poolt juurtest eemaldumisena, kuid teiselt poolt „kultuurilise nomadismina, mis süvendab uudishimu ning suurendab iseseisvust“. Pärast ülikooli lõpetamist pöördub Nothomb Jaapanisse tagasi ning asub tööle tõlgina. Oma raamatus „Jahmatus ja värinad“ kirjeldab Nothomb seda aastat, mil ta Jaapani suurettevõtte palgal oli. Raamat pälvis ühe mainekama Prantsuse kirjandusauhinna – Prantsuse Akadeemia grand prix.
Nothomb on öelnud, et ta kirjutab peaaegu neli romaani aastas, kuid neist jõuab avaldamiseni vaid üks. „Ma kirjutan 3,7 romaani aastas. Tagantjärele hinnates võiks öelda, et seda juhib mingi rütm. Kuid ärge arvake, et kõik need romaanid head on. Ma olen kirjutanud lugematul hulgal läbikukkunud romaane, mida ma ealeski avaldada ei laseks.“ Nothomb on öelnud, et ta on „oma romaanidest rase“ ning väidab, et alustas kirjutamist 17-aastaselt .
Jaapanis 2011. aasta märtsis toimunud maavärina järel avaldati romaani "Jahmatus ja värinad" uus trükk, millele oli lisatud Nothombi uus novell "Les Myrtilles". Kogu raamatu müügist saadud tulu läks Jaapani päästeoperatsioonide toetuseks.